DIRECTIVA 2008/76/CE A COMISIEI
din 25 iulie 2008
de modificare a anexei I la Directiva 2002/32/CE a Parlamentului European și a Consiliului privind substanțele nedorite din furaje
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2002/32/CE a Parlamentului European și a Consiliului din 7 mai 2002 privind substanțele nedorite din furaje (1), în special articolul 8 alineatul (1),
întrucât:
(1)
Directiva 2002/32/CE interzice utilizarea de produse destinate furajelor al căror conținut în substanțe nedorite depășește conținutul maxim stabilit în anexa I la aceasta.
(2)
Necesitatea unei revizuiri a conținutului maxim de fluor în hrana pentru pești este indicată de ultimele progrese înregistrate în domeniul cunoștințelor tehnice privind formularea hranei pentru pești cu o tot mai mare utilizare a crustaceelor marine cum ar fi krillul ca materii prime furajere în hrana pentru pești. Din avizul Autorității Europene pentru Siguranța Alimentară (EFSA) din 22 septembrie 2004 (2), rezulta că o creștere a conținutului maxim de fluor care poate fi permis în hrana pentru pești nu ar prezenta riscuri inacceptabile pentru sănătatea animală și publică. În ceea ce privește Lolium temulentum și Lolium remotum, prin avizul său din 25 ianuarie 2007 (3), EFSA recomandă eliminarea rubricilor separate pentru aceste două specii de plante și aplicarea conținutului maxim general de semințe de buruieni și fructe nemăcinate și nezdrobite care conțin alcaloizi, glucozide sau alte substanțe toxice separate, în conformitate cu rândul 14 din anexa I la Directiva 2002/32/CE.
(3)
În ceea ce privește DDT, denumirea DDD ar trebui să fie inclusă în rândul referitor la substanța respectivă din anexa I la Directiva 2002/32/CE, deoarece această denumire este utilizată mai frecvent pentru metabolitul diclorodifenil-dicloroetan decât cea de TDE (4).
(4)
În ceea ce privește caisele (Prunus armeniaca L.) și migdala amară (Prunus dulcis var. amara sau Prunus amygdalus Batsch var. amara), se poate concluziona, din avizul EFSA din 23 noiembrie 2006 (5), că nu este necesară condiția pentru absența unor cantități determinabile cantitativ de caise și de migdale pentru protecția sănătății animale și publice și este suficient să se aplice conținuturile maxime generale pentru acid cianhidric, în conformitate cu dispozițiile rândului 8 din anexa I la Directiva 2002/32/CE. Prin urmare, se impune eliminarea cerințelor specifice pentru caise și migdală amară.
(5)
Camelina (Camelina sativa) este inclusă în anexa la Directiva 2002/32/CE și semințele și fructele acestor specii de plante, precum și produsele derivate din acestea prin prelucrare pot fi prezente în furaje numai în cantități nedeterminabile cantitativ.
(6)
Există un interes reînnoit în ceea ce privește culturile oleaginoase de Camelina sativa, datorită unei cereri tot mai mari de culturi oleaginoase alternative cu inputuri reduse care permit utilizarea subproduselor din producția de oleaginoase în hrana pentru animale. Din avizul EFSA din 27 noiembrie 2007 (6), se poate concluziona că cerința privind absența unor cantități determinabile cantitativ de Camelina sativa și produsele derivate din acestea nu este necesară pentru protecția sănătății animale și publice cu condiția ca cantitatea totală de glucosinolați din dietă să nu pună în pericol sănătatea publică și animală. Protecția sănătății animale și publice împotriva efectelor toxice ale glucosinolaților este asigurată prin prevederea uleiului de muștar volatil în furajele complete pentru care conținutul maxim este exprimat ca izotiocianat de alil, deoarece, conform avizului EFSA, toxicitatea glucosinolaților este atribuită în general (izo)tiocianaților. Așadar, se impune eliminarea cerinței privind absența unor cantități determinabile cantitativ de Camelina sativa din anexa I la Directiva 2002/32/CE.
(7)
Prin urmare, Directiva 2002/32/CE ar trebui modificată în consecință.
(8)
Măsurile prevăzute în prezenta directivă sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DIRECTIVĂ:
Articolul 1
Anexa I la Directiva 2002/32/CE se modifică în conformitate cu anexa la prezenta directivă.
Articolul 2
Statele membre asigură intrarea în vigoare a actelor cu putere de lege și a actelor administrative necesare pentru a se conforma prezentei directive cel mai târziu până la 1 aprilie 2009. Statele membre comunică de îndată Comisiei textele acestor acte, precum și un tabel de corespondență între respectivele acte și prezenta directivă. Atunci când statele membre adoptă aceste acte, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
Articolul 3
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 4
Prezenta directivă se adresează statelor membre.
Adoptată la Bruxelles, 25 iulie 2008.